CELEX: 52015PC0005
Language: lv
Date: 2015-01-08
Title: Priekšlikums EIROPAS PARLAMENTA UN PADOMES LĒMUMS, ar kuru paredz makrofinansiālo palīdzību Ukrainai

|
			
		
		
		52015PC0005
		
			Priekšlikums EIROPAS PARLAMENTA UN PADOMES LĒMUMS, ar kuru paredz makrofinansiālo palīdzību Ukrainai /* COM/2015/05 final - 2015/0005 (COD) */
			
				
		
		
			
			   	PASKAIDROJUMA RAKSTS
1.  PRIEKŠLIKUMA KONTEKSTS
·                    
Priekšlikuma pamatojums un mērķi 
ES mērķis ir panākt aizvien
ciešākas attiecības ar Ukrainu, kas sniedzas tālāk par
divpusēju sadarbību un ietver pakāpenisku politisko
asociāciju un ekonomisko integrāciju. Ukraina ir svarīga valsts
gan Eiropas kaimiņattiecību politikas, gan Austrumu partnerības
kontekstā. ES un Ukraina 1998. gadā parakstīja
partnerības un sadarbības nolīgumu (PSN), kurā noteikts pamats
sadarbībai visās galvenajās reformas jomās, un tas joprojām
ir ES un Ukrainas attiecību juridiskais pamats. Attiecības vēl
vairāk nostiprināja Ukrainas Ministru kabineta 2009. gada
novembrī pieņemtā ES un Ukrainas asociācijas programma,
kuru atjaunināja 2011. gadā (ES un Ukrainas Sadarbības
padome to apstiprināja 2013. gada jūnijā). ES un Ukraina
2014. gada 21. martā un 27. jūnijā parakstīja
asociācijas nolīgumu, ar ko izveidos padziļinātu politisko
asociāciju un ekonomiskās integrācijas satvaru starp ES un
Ukrainu. Tajā aptverts plašs jautājumu klāsts, piemēram,
tiesiskums, tirdzniecība un nozaru sadarbība, tostarp
enerģētikas, transporta un vides jomā, un paredzētas
detalizētas saistības un abām pusēm saistoši termiņi.
Ukrainas ekonomika ir dziļā
recesijā, un tas ir saistīts ar ilgtermiņa makroekonomisko
nelīdzsvarotību un strukturālajām problēmām.
Situāciju vēl vairāk pasliktināja bruņotais konflikts
valsts austrumu daļā, kuram bija graujoša ietekme uz ekonomisko
stāvokli un kurš izraisīja būtiskus ražošanas jaudas
zaudējumus un uzticēšanās krīzi. Pēc masveida
publiskajiem protestiem bijušais prezidents Viktors Janukovičs
zaudēja pilnvaras, un 2014. gada februārī Ukrainā
tika iecelta reformām atvērta valdība. Tā sāka
īstenot vērienīgu makroekonomikas korekciju un strukturālo
reformu programmu, kuras mērķis ir mainīt valsts ekonomikas
modeli, kas nav dzīvotspējīgs, un nodrošināt
ilgtspējīgu ilgtermiņa izaugsmi. Minētās programmas
pamatā ir 17 mljrd. USD SVF finansiālās
palīdzības programma un citu starptautisko līdzekļu
devēju ievērojams atbalsts. 
Pēc politiskajām
pārmaiņām 2014. gada februārī Ukrainā notika
brīvas un demokrātiskas valsts prezidenta un parlamenta
vēlēšanas (attiecīgi 25. maijā un 26. oktobrī).
Turklāt Ukrainas iestādes 2014. gadā veica
nozīmīgus pasākumus, lai apkarotu korupciju un stiprinātu
tiesiskumu. Jaunizveidotā valdība 2014. gada decembrī publiskoja
vērienīgu rīcības plānu, kurā
izklāstīta koalīcijas valdības reformu programma.
Paredzēts, ka 2015. gada sākumā to papildinās arī
visaptveroša valsts reformu stratēģija, kurā tiks
izklāstīti ekonomiskie, politiskie, tiesiskie un administratīvie
reformu pasākumi 2015.–2017. gadam, kas vajadzīgi, lai
nodrošinātu vidējā termiņa makroekonomikas
stabilitāti, kā arī ES un Ukrainas asociācijas
nolīguma īstenošanu. 
Tomēr iestāžu centienus reformu
jomā ievērojami sarežģīja bruņotais konflikts valsts
austrumu daļā, arvien lielāki Krievijas
noteiktie tirdzniecības ierobežojumi un dabasgāzes strīda
saasināšanās starp abām valstīm. Rezultātā
Ukrainas ekonomikas recesija bija smagāka, nekā to sākotnēji
prognozēja starptautiskie līdzekļu devēji. Paredzams, ka
krīze būs ilgstoša, jo Ukrainas ekonomika saruks arī 2015.
gadā. Konflikta dēļ valsts austrumu daļā
samazinājās eksporta ienākumi, un uzticēšanās
krīze izraisīja strauju valsts valūtas vērtības
kritumu un starptautisko rezervju izsīkumu. Pašreizējā
situācijā Ukrainai nav piekļuves starptautiskajiem valsts
parāda vērtspapīru tirgiem, un nav paredzams, ka
īstermiņā tā tiks atjaunota. Tādējādi ir
radies ievērojams papildu ārējā finansējuma
iztrūkums.
Ņemot vērā iepriekš
minēto, lai apmierinātu Ukrainas īstermiņa maksājumu
bilances vajadzības, tostarp papildinātu starptautiskās rezerves
un atbalstītu iestāžu reformu programmu, īpaši
enerģētikas un banku nozaru pārstrukturēšanu, ir
nepieciešama papildu oficiālā finansiālā
palīdzība. Ne mazāk svarīgi ir tas, ka šī
palīdzība ir vajadzīga, lai nostiprinātu investoru
uzticību, kas ir būtisks faktors, lai Ukrainas ekonomika
eventuāli atjaunotu ilgtspējīgu izaugsmi.
Ukrainas iestādes 2014. gada 9. septembrī lūdza ES makrofinansiālo
palīdzību (“MFP”) 2 mljrd. EUR apmērā. MFP lūgums
tika atkārtots arī 2014. gada 15. decembra vēstulē.
Ņemot vērā minētos lūgumus un Ukrainas ekonomisko
stāvokli, īpaši augošu vajadzību pēc būtiska papildu
ārējā finansējuma, Eiropas Komisija iesniedz Eiropas
Parlamentam un Padomei priekšlikumu kā vidēja termiņa aizdevumus
piešķirt Ukrainai MFP maksimāli 1,8 mljrd. EUR apmērā. 
Ierosinātās MFP mērķis
ir pašreizējās SVF programmas satvarā palīdzēt
Ukrainai segt daļu no atlikušajām ārējā
finansējuma vajadzībām 2015. gadā un 2016. gada
sākumā. SVF lēš minētās
papildu vajadzības 15 mljrd. USD apmērā. ES palīdzība
arī mazinātu ekonomikas īstermiņa maksājumu bilances
un fiskālo nelīdzsvarotību un atbalstītu valdības
korekciju un reformu programmas, izmantojot atbilstošu dokumentu kopumu ar
papildu politikas pasākumiem, par kuriem saprašanās memorandā
(“SM”) jāvienojas ar Ukrainas iestādēm.
Šajā kontekstā Komisija uzskata, ka
ir ievēroti politiskie un ekonomiskie priekšnosacījumi MFP
īstenošanai atbilstoši ierosinātajai summai un veidam.
·                    
Vispārīgais konteksts
Ukrainas ekonomika ir dziļā
recesijā, un tas ir saistīts ar ilgtermiņa ekonomiskajām un
strukturālajām problēmām. Situāciju vēl
vairāk pasliktina bruņotais konflikts valsts austrumu daļā,
kurā ne tikai iznīcināta daļa Ukrainas ražošanas jaudas,
bet arī izraisīta mājsaimniecību un uzņēmumu
uzticēšanās krīze. Pēdējo mēnešu laikā
īstenojot tik ļoti vajadzīgo stabilizācijas politiku, kuras
mērķis ir mazināt nelīdzsvarotību un nodrošināt
fiskālo un ārējo ilgtspēju, tika nelabvēlīgi
ietekmētas īstermiņa ekonomikas perspektīvas. Tā
rezultātā gaidāms, ka 2014. gadā reālā
izteiksmē IKP samazināsies par aptuveni 7 %.
Neraugoties uz straujo ekonomikas
lejupslīdi un konservatīvu centrālās bankas politiku, inflācijas
spiediens saglabājās augstā līmenī, kas
atspoguļo valūtas vērtības samazināšanos un
administratīvi regulēto cenu korekciju (īpaši komunālo
pakalpojumu tarifu pieaugumu). Salīdzinājumā ar iepriekšējo
gadu novembrī patēriņa cenu indekss pieauga līdz
21,8 %, un paredzams, ka tas palielināsies arī
tuvākajā nākotnē, kad kļūs pilnībā
pamanāma valūtas vērtības samazināšanās ietekme.
Februārī grivnu sāka tirgot mainīgā valūtas kursa
režīmā, un tā ir zaudējusi gandrīz 50 %
vērtības pret ASV dolāru, kas ir daudz vairāk nekā
prognozēts. Valūtas vērtības samazināšanās bija
īpaši strauja augustā un septembrī, un tas lika centrālajai
bankai ieviest vairākus administratīvus un valūtas kontroles pasākumus
un veikt vairākas intervences valūtas tirgū, kas pirms oktobra
parlamenta vēlēšanām ļāva uz laiku stabilizēt
valūtas kursu. Vienlaikus šie pasākumi negatīvi ietekmēja
darījumdarbību un izraisīja jau tā nelielu starptautisko
rezervju strauju sarukumu. Pēc administratīvās kontroles
pasākumu zināmas vājināšanas kopš novembra valūtas
vērtība ievērojami samazinājās.
Neraugoties uz vairākiem taupības
pasākumiem, ko ieviesa valsts iestādes, vāja ekonomiskā
aktivitāte, kā arī ārvalstu valūtā izteikta
parāda augstākas procentu izmaksas valūtas vērtības
krasā samazinājuma dēļ, kā arī nodokļu
iekasēšanas spējas ievērojams zaudējums valsts austrumu
daļā, 2014. gadā izraisīja budžeta deficīta
pieaugumu[1].
Saskaņā ar Finanšu ministrijas jaunākajām prognozēm
2014. gadā kopumā valdības fiskālais deficīts
palielināsies līdz 5,3 % no IKP. 
Būtisks publisko finanšu papildu
apgrūtinājums 2014. gadā bija grūtībās
nonākušais naftas un gāzes uzņēmums “Naftogaz”.
Parasti minētais uzņēmums darbojas ar ievērojamu
deficītu, kas saistīts ar tādu administratīvo ierobežojumu
attiecībā uz dabasgāzes cenām mājsaimniecībām
un komunālo pakalpojumu uzņēmumiem, saskaņā ar kuru Naftogaz
tirgo gāzi zem pašizmaksas, līdz ar to uzņēmuma
vispārējā darbība ir neefektīva. Šā
uzņēmuma darbību 2014. gadā negatīvi
ietekmēja straujš grivnas vērtības samazinājums un Krievijas
piegādātās dabasgāzes parāda dzēšana (ieskaitot
2013. gadā uzkrātos maksājumus). Rezultātā valstij
līdz novembrim bija jāpiešķir Naftogaz 103 mljrd.
UAH, proti, 6,8 % no prognozētā IKP. Tādējādi
saskaņā ar prognozēm Ukrainas kopējais fiskālais
deficīts 2014. gadā, kas ietver Naftogaz deficītu,
sasniegs gandrīz 12 % no IKP (pieaugums no 6,7 %
2013. gadā un salīdzinājumā ar 8,5 % SVF 2014.
gada aprīļa prognozi). 
Budžeta deficīta pieaugums, strauja
valsts valūtas vērtības samazināšanās un
ievērojama ekonomikas lejupslīde izraisīja Ukrainas
publiskā parāda rādītāju strauju pasliktināšanos.
2014. gada oktobra beigās vispārējās valdības
parāds sasniedza 63 % no prognozētā IKP attiecīgajam
gadam, tādējādi salīdzinājumā ar 2013. gada
beigām tas ir pieaudzis gandrīz par 23 procentpunktiem, kad
parāds bija 40,2 % no IKP. 
Attiecībā uz ārējiem
faktoriem grivnas vērtības samazināšanās un vājš
iekšzemes pieprasījums veicinājuši būtisku tekošā konta
korekciju. Paredzams, ka tekošā konta deficīts 2014. gadā
samazināsies līdz aptuveni 4 % no IKP (no 9 % 2013.
gadā), lai gan tas galvenokārt saistīts ar strauju importa
apjoma samazinājumu[2].
Tomēr tas notika vienlaikus ar ievērojamu privātā
sektora finanšu līdzekļu aizplūšanu, kas saistīta ar arvien
mazāku uzticēšanos lielas ģeopolitiskās
nenoteiktības dēļ[3].
Kopš 2014. gada maija piešķirtais finansējums nebija pietiekams,
lai kompensētu kapitāla aizplūšanu. Kopumā Ukraina no maija
līdz decembrim saņēma aptuveni 9 mljrd. USD bruto
oficiālo finansējumu; liela šā finansējuma daļa
izmantota, lai segtu parādu, kam iestājies atmaksāšanas
termiņš (sk. SVF atbalstu un citu līdzekļu devēju atbalstu
līdz 2014. gadam). 
Ņemot vērā arvien
dziļāku recesiju un uzticēšanās krīzi, ievērojama
oficiālā finansiālā palīdzība, kas
2014. gadā sniegta Ukrainai, bija nepietiekama, lai apturētu
rezervju nepārtrauktu samazināšanos. Gada pirmajos
11 mēnešos rezerves salīdzinājumā ar 2013. gada
beigu līmeni samazinājās uz pusi līdz vien 10 mljrd.
USD. Gaidāms, ka pēc maksājumiem par dabasgāzi (ieskaitot
Krievijas piegādātās dabasgāzes parāda dzēšanu)
decembrī tās samazināsies vēl vairāk. Paredzams, ka
tā rezultātā 2014. gada beigās Ukrainas
kopējās starptautiskās rezerves samazināsies līdz
7 mljrd. USD, jeb aptuveni vienam mēnesim preču un pakalpojumu
importa, kas prognozēts 2015. gadam.
SVF 2014. gada 30. aprīlī
apstiprināja divu gadu rezerves vienošanos (“SBA”) attiecībā uz
Ukrainu 10,976 mljrd. SDR apmērā
(17 mljrd. USD jeb 800 % no valsts kvotas). SVF finansiālo
palīdzību papildināja cita būtiska oficiālo un
divpusējo līdzekļu devēju palīdzība (ES, ASV,
Japānas un Kanādas palīdzība). Citas starptautiskās
finanšu iestādes, piemēram, Pasaules Banka, ERAB un EIB, arī
ievērojami pastiprinājušas savu darbību, lai atbalstītu
Ukrainas ekonomikas pāreju.
Tomēr, ņemot vērā
straujāku ekonomikas lejupslīdi un ievērojamu kapitāla
aizplūšanu uzticēšanās krīzes dēļ, Ukrainai ir
radušās ievērojamas papildu ārējā finansējuma
vajadzības 2015. gadā un 2016. gada sākumā.
Šīs vajadzības galvenokārt radušās saistībā ar
nepieciešamību papildināt starptautiskās rezerves, kas ir
ļoti zemā līmenī, un atsvērt apjomīgu
privātā kapitāla aizplūšanu. Minētās papildu
finansējuma vajadzības tiek lēstas 15 mljrd. USD
apmērā. Ierosinātā MFP attiektos uz 16,7 % no
kopējā papildu iztrūkstošā finansējuma.
·                    
Spēkā esošie noteikumi priekšlikuma
jomā
MFP Ukrainai sniegta saskaņā ar
trīs atsevišķiem lēmumiem:
·      Padomes Lēmums (2002. gada 12. jūlijs), ar kuru
paredz papildu makrofinansiālo palīdzību Ukrainai (2002/639/EC)[4];
·      Eiropas Parlamenta un Padomes Lēmums Nr. 388/2010/ES
(2010. gada 7. jūlijs), ar kuru paredz makrofinansiālo
palīdzību Ukrainai[5];

·      Padomes Lēmums (2014. gada 14. aprīlis), ar kuru
paredz makrofinansiālo palīdzību Ukrainai (2014/215/EC)[6].
·                    
Atbilstība pārējiem
Savienības mērķiem un politikas virzieniem
Ierosinātā MFP saskan ar ES
apņemšanos atbalstīt Ukrainas tuvākā laika ekonomiskās
un politiskās pārejas procesu. Tā saskan ar principiem, kuri
reglamentē MFP instrumenta izmantošanu, proti, MFP ārkārtas
raksturs, politiski priekšnosacījumi, komplementaritāte,
nosacītība un finanšu disciplīna.
Ierosinātā MFP ir saskaņā
ar Eiropas kaimiņattiecību politiku (“EKP”). Tā sekmē
Eiropas Savienības mērķus attiecībā uz ekonomikas
stabilitāti un ekonomikas attīstību Ukrainā un —
plašākā mērogā — Austrumeiropas kaimiņvalstīs.
Atbalstot iestāžu centienus izveidot stabilu makroekonomisko vidi un
īstenot vērienīgu strukturālo reformu programmu,
ierosinātā palīdzība sekmē ES finansiālās palīdzības
efektivitātes uzlabojumus šai valstij, ieskaitot budžeta atbalsta
darbības. Ierosinātā MFP papildinās arī atbalstu, ko
saistībā ar SVF atbalstīto ekonomikas programmu sniedz citi
daudzpusēji un divpusēji līdzekļu devēji.
ES MFP 2014.–2020. gadā
papildinās dotācijas kopsummā par 1,565 mljrd. EUR, ko var
piešķirt saskaņā ar Eiropas kaimiņattiecību
instrumentu, Kaimiņattiecību politikas ieguldījumu
mehānismu, Stabilitātes un miera veicināšanas instrumentu un ES
budžeta pozīciju “Kopējā ārpolitikas un drošības
politika”; 2014. gadā jau piešķirti 370 milj. EUR. Atbalstot to,
ka Ukrainas iestādes pieņem piemērotu īstermiņa
makroekonomiskās politikas un strukturālo reformu satvaru, ES MFP
palielinātu ES vispārējās iesaistes pievienoto
vērtību, sekmējot ES vispārējās intervences
efektivitāti, tai skaitā ar citu finanšu instrumentu
palīdzību, piemēram, valsts veidošanas līgumu un citām
atbalsta darbībām budžeta jomā. 
Ukrainai ir svarīgas ekonomiskās
saiknes ar ES. ES ir viens no Ukrainas svarīgākajiem
tirdzniecības partneriem — ES īpatsvars Ukrainas ārējā
tirdzniecībā ir aptuveni viena trešā daļa. Ukrainas importa
vērtība no ES 2013. gadā bija 23,9 mljrd. EUR,
savukārt tās eksporta vērtība bija 18,8 mljrd. EUR.
Turklāt Ukraina ir ļoti atkarīga no ES ārvalstu tiešajiem
ieguldījumiem un citām finanšu plūsmām. Ukraina un ES 2014.
gada 27. jūnijā vienojās nākotnē izveidot
padziļinātu un visaptverošu brīvās tirdzniecības zonu
(“DCFTA”). DCFTA sekmēs divpusējās preču un
pakalpojumu tirdzniecības turpmāku pieaugumu, un saskaņā ar
to Ukrainas noteikumi un standarti tirdzniecības jomā pakāpeniski
tiks saskaņoti ar ES noteikumiem.
Ukrainas pāreja ir ļoti
sarežģīta, un joprojām saglabājas ekonomiskā sabrukuma
risks. Vienlaikus jaunā valdība ir publiski apņēmusies
veikt būtiskus pasākumus politisko un ekonomisko reformu
sagatavošanā ar mērķi apkarot korupciju un nostiprināt
institūcijas un mehānismus, kuru pamatā ir tiesiskums. Valsts
izstrādā arī ekonomikas reformu programmu, kuras
mērķis ir izveidot pamatu ilgtspējīgas izaugsmes modelim.
Lai nodrošinātu veiksmīgu pāreju, ir ļoti būtiski
gūt panākumus saistībā ar minētajiem mērķiem
un reformu programmu.
2.  APSPRIEŠANĀS AR
IEINTERESĒTAJĀM PERSONĀM UN IETEKMES NOVĒRTĒJUMU
REZULTĀTI
·                    
Apspriešanās ar ieinteresētajām
personām
Makrofinansiālo palīdzību
sniedz kā būtisku daļu no starptautiskā atbalsta, kas
paredzēts Ukrainas ekonomikas stabilizācijai. Sagatavojot šo
priekšlikumu par MFP, Komisijas dienesti ir apspriedušies ar Starptautisko
Valūtas fondu un ar citiem starptautiskajiem partneriem, kas jau ir
sākuši plašas finansējuma programmas. Komisija ir arī
regulāri sazinājusies ar Ukrainas iestādēm.
·                    
Ekspertu atzinumu pieprasīšana un
izmantošana
Pārbaudot Ukrainas publiskā sektora
finanšu aprites un administratīvo procedūru kvalitāti un
ticamību, Komisija ar neatkarīgu ekspertu palīdzību veica
operatīvu novērtējumu un 2014. gada augustā sagatavoja
nobeiguma ziņojumu.
·                    
Ietekmes novērtējums
MFP un ar to saistītā ekonomikas
korekcijas un reformu programma palīdzēs apmierināt Ukrainas
īstermiņa finansējuma vajadzības, vienlaicīgi
atbalstot politikas pasākumus, kas vērsti uz maksājumu bilances
stiprināšanu vidējā termiņā, fiskālo
stabilitāti un ilgtspējīgas izaugsmes palielināšanu.
Tajā īpaši atbalstīs reformas šādās jomās:
publisko finanšu pārvaldība un korupcijas novēršana;
nodokļu administrēšana; enerģētikas nozares reformas,
tostarp nostiprinot sociālā nodrošinājuma tīklu, lai
mērķtiecīgi mazinātu negatīvās sekas, kas
saistītas ar tādu pašreizējo subsīdiju atcelšanu, kuras
attiecinātas uz enerģijas mazumtirdzniecības cenām; finanšu
nozares reformas un pasākumi darījumdarbības vides uzlabošanai.
3.  PRIEKŠLIKUMA JURIDISKIE ASPEKTI
·                    
Ierosināto pasākumu kopsavilkums
Eiropas Savienība dara pieejamu Ukrainai
MFP vidēja termiņa aizdevumu veidā, kuras kopējais
maksimālais apmērs sasniedz 1,8 mljrd. EUR. Ar šo palīdzību
Ukrainai palīdzēs segt tās ārējā finansējuma
vajadzības 2015.–2016. gadā, kuras noteikusi Komisija,
balstoties uz SVF aplēsēm. 
Palīdzību plānots izmaksāt
trīs aizdevuma daļās. Palīdzības pirmās
daļas izmaksa ir gaidāma 2015. gada vidū. Otrā
daļa varētu tikt izmaksāta 2015. gada ceturtajā
ceturksnī. Trešā daļa varētu tikt izmaksāta
2016. gada pirmā ceturkšņa beigās. Palīdzību
pārvaldīs Komisija. Tiek piemēroti īpaši noteikumi par
krāpšanas un citu nelikumību novēršanu saskaņā ar
Finanšu regulu. 
Komisija un Ukrainas iestādes vienosies
par saprašanās memorandu, kurā tiks noteikti strukturālo reformu
pasākumi, kas saistīti ar ierosinātās MFP darbību,
ieskaitot jautājumus par termiņiem un secību. Ar šiem
pasākumiem atbalstīs iestāžu reformu programmu, ieskaitot
attiecīgos elementus iepriekš minētajā nākotnes valsts
reformas stratēģijā 2015.–2017. gadam, un ES un Ukrainas
asociācijas nolīguma īstenošanu, kā arī
papildinās programmas, par kurām panākta vienošanās ar SVF,
Pasaules Banku un citiem daudzpusējiem un divpusējiem
līdzekļu devējiem. Kā tas parasti ir MFP
gadījumā, izmaksas cita starpā ir atkarīgas no
sekmīgiem pārskatiem saskaņā ar SVF programmu un tā,
vai SVF turpina piešķirt līdzekļus Ukrainai.
Eiropas Komisija mēģinās
panākt vienošanos ar Ukrainas iestādēm par gaidāmo valsts
reformu stratēģiju, lai veicinātu tādu nosacījumu
pienācīgu izpildi, par kuriem attiecībā uz ierosināto
MFP darbību būs jāpanāk vienošanās saprašanās
memorandā. Šiem politikas nosacījumiem jābūt vērstiem
uz dažiem būtiskiem trūkumiem, kas gadu gaitā uzkrājušies
Ukrainas ekonomikā. Principā nosacījumu iespējamās
jomas varētu ietvert: publisko finanšu pārvaldību un korupcijas
novēršanu; nodokļu administrēšanu; enerģētikas nozares
reformas; finanšu nozares reformas un pasākumus darījumdarbības
vides uzlabošanai.
Lēmums izmaksāt visu MFP aizdevumu
veidā ir pamatots, ņemot vērā Ukrainas attīstības
līmeni (mērot ienākumus uz vienu iedzīvotāju). Šis
lēmums atbilst arī Pasaules Bankas un SVF attieksmei pret Ukrainu. 
·                    
Juridiskais pamats
Šā priekšlikuma juridiskais pamats ir
LESD 212. pants. 
·                    
Subsidiaritātes princips
Subsidiaritātes princips ievērots,
jo dalībvalstis, darbojoties atsevišķi, nevar pietiekamā
mērā sasniegt mērķi atjaunot īstermiņa
makroekonomisko stabilitāti Ukrainā un tāpēc to labāk
spēj izdarīt Eiropas Savienība. Galvenie iemesli tam ir budžeta
ierobežojumi valstu līmenī un vajadzība koordinēt
līdzekļu devēju darbību, lai maksimāli
palielinātu palīdzības apmēru un efektivitāti. 
·                    
Proporcionalitātes princips
Priekšlikums atbilst proporcionalitātes
principam: tas atbilst īstermiņa makroekonomiskās
stabilitātes sasniegšanai vajadzīgajam minimumam un nepārsniedz
to, kas vajadzīgs šim nolūkam. 
Pamatojoties uz SVF aplēsēm rezerves
vienošanās kontekstā, Komisija noteikusi, ka palīdzības
apmērs atbilst aptuveni 16,7 % no aplēstā papildu
iztrūkstošā finansējuma laikposmā no 2015. gada
1. ceturkšņa līdz 2016. gadam. Šīs būtiskās
saistības attaisno: Ukrainas politiskā nozīme Eiropas
kaimiņvalstu stabilitātes nodrošināšanai; valsts politiskā
integrācija ar ES, par ko liecina asociācijas nolīgums starp
abām pusēm, kas provizoriski stājies spēkā 2014. gada
1. novembrī; kā arī ārkārtīgi
sarežģītā situācija un attiecīgi lielās
finansiālās vajadzības, ar ko pašlaik saskaras ES
kaimiņvalsts.
·                    
Juridisko instrumentu izvēle
Projektu finansēšana vai tehniskā
palīdzība nebūtu piemērota vai pietiekama, lai sasniegtu
šos makroekonomiskos mērķus. Salīdzinot ar citiem ES
instrumentiem, galvenā MFP pievienotā vērtība būs
ātri atvieglot ārējā finansējuma iegūšanu,
kā arī palīdzēt izveidot stabilu makroekonomisko vidi,
tostarp veicinot maksājumu bilances un budžeta ilgtspēju un
pienācīgus pamatnosacījumus strukturālajām
reformām. Palīdzot izveidot pienācīgu vispārējo
makroekonomikas un struktūrpolitikas satvaru, MFP var palielināt to
pasākumu efektivitāti, kuri Ukrainā finansēti ar citiem,
specifiskākiem ES finanšu instrumentiem. 
4.  IETEKME UZ BUDŽETU
Plānotā palīdzība tiktu
piešķirta aizdevuma veidā un būtu jāfinansē ar
aizņēmuma operācijas palīdzību, kuru Komisija veiks ES
vārdā. Palīdzības budžeta izmaksas atbildīs to summu
iemaksai (kvota: 9 %), kuras no budžeta
pozīcijas 01 03 06 (“Garantiju fonda finansējums”)
tiek piešķirtas garantiju fondam ES ārējiem aizdevumiem.
Pieņemot, ka 2015. gadā tiks izmaksāta aizdevuma pirmā
un otrā daļa 1200 milj. EUR apmērā un
2016. gadā tiks izmaksāta aizdevuma trešā daļa
600 milj. EUR apmērā, saskaņā ar noteikumiem par
garantiju fonda mehānismu iemaksa tiks veikta 2017. gada budžetā
(par 108 milj. EUR) un 2018. gadā (par 54 milj. EUR).
Pamatojoties uz pašlaik pieejamo informāciju par garantiju fonda
paredzamajām vispārējām finansēšanas
vajadzībām, šī papildu ietekme uz budžetu tiks daļēji
finansēta, veicot pārvietojumu indikatīvajā finanšu
plānojumā 2017. un 2018. gadam no makrofinansiālās
palīdzības dotācijām (budžeta pozīcija
01 03 02), un daļēji, izmantojot nepiešķirtās
rezerves no daudzgadu finanšu shēmas 4. izdevumu kategorijas.
Minētā finansējuma paredzamais sadalījums ir šāds:
Milj. EUR
   || 2017 || 2018 
 Papildu izdevumi: ||   ||   
 Garantiju fonda finansējums saskaņā ar priekšlikumu (sk. tiesību akta finanšu pārskatu) || 108 || 54 
 Finansējuma avoti: ||   ||   
 Makrofinansiālā palīdzība (dotācijas) 01.0302 4. izdevumu kategorijas nepiešķirtās rezerves || -50 -58 || -40 -14 
5.  IZVĒLES ELEMENTI
·                    
Pārbaude, pārskatīšana un
turpināmība
Priekšlikumā ir iekļauta
turpināmības klauzula. Ierosinātā MFP būs pieejama
divarpus gadus, sākot no pirmās dienas pēc saprašanās
memoranda stāšanās spēkā.
2015/0005 (COD)
Priekšlikums
EIROPAS PARLAMENTA UN PADOMES LĒMUMS,
ar kuru paredz makrofinansiālo
palīdzību Ukrainai
EIROPAS
PARLAMENTS UN EIROPAS SAVIENĪBAS PADOME,
ņemot
vērā Līgumu par Eiropas Savienības darbību un jo
īpaši tā 212. pantu,
ņemot
vērā Eiropas Komisijas priekšlikumu[7],

pēc
leģislatīvā akta projekta nosūtīšanas valstu
parlamentiem,
saskaņā ar
parasto likumdošanas procedūru[8],
tā kā:
(1)       Eiropas Savienības un
Ukrainas attiecības attīstās Eiropas kaimiņattiecību
politikas (“EKP”) un Austrumu partnerības satvarā. Asociācijas
nolīgums starp Eiropas Savienību un Eiropas Atomenerģijas
kopienu un to dalībvalstīm, no vienas puses, un Ukrainu, no otras
puses (“asociācijas nolīgums”), kas ietver padziļinātu un
visaptverošu brīvās tirdzniecības zonu (“DCFTA”), tika
apspriests no 2007. gada līdz 2011. gadam un parafēts
2012. gadā. Ukraina un Savienība parakstīja
asociācijas nolīgumu 2014. gada 21. martā un 27.
jūnijā. No 2014. gada 1. novembra būtiskas asociācijas
nolīguma daļas tikušas provizoriski piemērotas tādās
jomās kā cilvēktiesību ievērošana,
pamatbrīvības un tiesiskums, politiskais dialogs un reformas,
tiesiskums, brīvība un drošība, ekonomiskā un finanšu
sadarbība. 
(2)       Pēc Ukrainas
2004. gada konstitūcijas atjaunošanas 2014. gada 25. maijā un
2014. gada 26. oktobrī sekmīgi notika attiecīgi prezidenta un
parlamenta vēlēšanas. Pēc jaunas valdības izveidošanas
2014. gada 2. decembrī, kas atspoguļoja parlamenta vēlēšanu
rezultātus, Ukraina atkārtoti apstiprināja apņemšanos
īstenot politiskās un ekonomiskās reformas atbilstoši
asociācijas nolīgumam un rīcības plānam, kurā
izklāstītas paredzētās reformas. 
(3)       Ukrainas suverenitātes
un teritoriālās integritātes pārkāpums un ar to
saistītais militārais konflikts ir negatīvi ietekmējuši jau
tā nestabilo Ukrainas ekonomisko un finanšu stāvokli. Ukraina ir
saskārusies ar maksājumu bilances un likviditātes
grūtībām, kas saistītas ar uzticēšanās krīzi
un no tā izrietošo kapitāla aizplūšanu, kā arī
fiskālā stāvokļa pasliktināšanos saistībā ar
konflikta tiešajām izmaksām budžetā, smagāku recesiju,
nekā sākotnēji prognozēts, un fiskālo
ieņēmumu zaudējumu separātistu kontrolētajās
teritorijās. Vienlaikus līdzšinējās strukturālās
nepilnības un budžeta ārējā finansiālā
neaizsargātība arī sekmēja ekonomiskā
stāvokļa pasliktināšanos.
(4)       Šajā sakarībā
Ukrainas ārējā finansējuma vajadzības ir
ievērojami lielākas, nekā sākotnēji noteikts, un
tādējādi ir nepieciešama starptautisko kreditoru un
līdzekļu devēju papildu finansiāla palīdzība.
Pēdējā programmas pārskatīšanas misijā
Starptautiskais Valūtas fonds (SVF) konstatēja ievērojamu finansējuma
vajadzību, kas ir lielāka par starptautiskās kopienas līdz
šim atvēlētajiem līdzekļiem, kas ietver Savienības
makrofinansiālo palīdzību saskaņā ar Padomes
Lēmumu 2002/639/EK[9],
Eiropas Parlamenta un Padomes Lēmumu Nr. 388/2010/ES[10] un Padomes Lēmumu
2014/215/ES[11].
(5)       Savienība
vairākkārt ir apliecinājusi savu apņemšanos atbalstīt
Ukrainas jauno iestāžu mērķus stabilizēt finanšu
stāvokli un turpināt reformu īstenošanu. Savienība ir
arī paziņojusi par gatavību pilnībā atbalstīt
starptautiskās kopienas un starptautisko finanšu iestāžu, it
īpaši SVF, darbību saistībā ar izstrādāto
starptautiskās palīdzības kopumu, lai risinātu Ukrainas
neatliekamās problēmas, ar nosacījumu, ka Ukraina skaidri
apņemas veikt reformas. Savienības finansiālais atbalsts Ukrainai
atbilst Savienības politikai, kā noteikts EKP un Austrumu
partnerībā. Eiropadome 2014. gada 18. decembra secinājumos
norādīja, ka pēc otrā Komisijas 500 milj. EUR
makrofinansiālās palīdzības maksājuma 2014. gada
decembrī Savienība un tās dalībvalstis kopā ar citiem
līdzekļu devējiem un saskaņā ar SVF nosacījumiem
ir gatavas turpināt veicināt un atbalstīt Ukrainas reformu
procesu.
(6)       Savienības
makrofinansiālajai palīdzībai vajadzētu būt finanšu
instrumentam, kas izmantojams ārkārtas gadījumos ar
mērķi sniegt konkrētam mērķim nepiesaistītu
atbalstu maksājumu bilances problēmu novēršanai, lai
nodrošinātu saņēmējam nekavējoties vajadzīgo
ārējo finansējumu, un tai būtu jābalsta tādas
politikas programmas īstenošana, kas ietver tūlītējus
stingrus korekcijas pasākumus un strukturālas reformas, kuru
mērķis ir novērst maksājumu bilances problēmas
īstermiņā.
(7)       Ukrainas iestādes un SVF
2014. gada 30. aprīlī parakstīja divu gadu rezerves vienošanos
par SDR 10,976 mljrd. (aptuveni 17,01 mljrd. USD, kas ir 800 procenti no
kvotas), lai atbalstītu Ukrainas ekonomikas korekciju un reformu
programmu. 
(8)       Komisija 2014. gada
5. martā, ņemot vērā Ukrainas maksājumu bilances
stāvokļa kraso pasliktināšanos, paziņoja par atbalsta
pasākumu kopumu, ko Eiropadome apstiprināja 2014. gada 6. marta
ārkārtas sanāksmē. Minētais pasākumu kopums
ietver finansiālo palīdzību 11 mljrd. EUR
apmērā laikposmam no 2014. līdz 2020. gadam, ietverot
dotāciju līdz 1,565 mljrd. EUR tajā pašā
laikposmā, ko piešķirs saskaņā ar Eiropas kaimiņattiecību
instrumentu, Kaimiņattiecību politikas ieguldījumu
mehānismu, Stabilitātes un miera veicināšanas instrumentu un
kopējās ārpolitikas un drošības politikas budžetu, kā
arī Savienības 1,61 mljrd. EUR makrofinansiālo
palīdzību 2014.–2015. gadam.
(9)       Ņemot vērā
ekonomiskā stāvokļa un perspektīvu pasliktināšanos,
Ukraina 2014. gada 9. septembrī lūdza Eiropas Savienībai papildu
makrofinansiālo palīdzību. Šis lūgums tika atkārtoti
pausts vēl vienā vēstulē 2014. gada 15. decembrī.
(10)     Tā kā Ukraina ir
valsts, uz kuru attiecas EKP, tā būtu jāuzskata par tiesīgu
saņemt Savienības makrofinansiālo palīdzību.
(11)     Ņemot vērā to,
ka Ukrainas maksājumu bilancē saglabājas būtisks
ārējā finansējuma iztrūkums, kas pārsniedz SVF un
citu daudzpusēju iestāžu piešķirtos resursus, tad
pašreizējos ārkārtas apstākļos Savienības
makrofinansiālā palīdzība, kas jāsniedz Ukrainai
(“Savienības makrofinansiālā palīdzība”), ir
uzskatāma par piemērotu atbildi uz Ukrainas lūgumu
atbalstīt ekonomikas stabilizāciju saistībā ar SVF
programmu. Savienības makrofinansiālā palīdzība
atbalstītu Ukrainas ekonomikas stabilizācijas un strukturālo
reformu programmu, papildinot resursus, kas pieejami saskaņā ar SVF
atbalsta vienošanos.
(12)     Ar Savienības
makrofinansiālo palīdzību būtu jāatbalsta ilgtspējīgas
ārējā finansējuma situācijas atjaunošana Ukrainā,
tādējādi saskaņā ar asociācijas nolīgumu
atbalstot tās ekonomisko un sociālo attīstību.
(13)     Savienības
makrofinansiālās palīdzības apmēra noteikšana
balstās uz Ukrainas atlikušo ārējā finansējuma vajadzību
pilnīgu un kvantitatīvu novērtējumu, un tajā tiek
ņemta vērā valsts spēja finansēt sevi ar pašas
resursiem, jo īpaši izmantojot tās rīcībā esošās
starptautiskās rezerves. Ar Savienības makrofinansiālo
palīdzību būtu jāpapildina SVF un Pasaules Bankas
piedāvātās programmas un piešķirtie resursi.
Palīdzības apmēra noteikšanā ņem vērā
arī gaidāmo finansiālo ieguldījumu, ko sniedz
daudzpusējie līdzekļu devēji, un vajadzību
nodrošināt taisnīgu sloga sadali starp Savienību un citiem
līdzekļu devējiem, kā arī citu Savienības
ārējās finansēšanas instrumentu līdzšinējo
izmantošanu Ukrainā un Savienības vispārējās iesaistes
pievienoto vērtību. 
(14)     Komisijai būtu
jānodrošina, ka Savienības makrofinansiālā
palīdzība juridiski un pēc būtības atbilst pamatprincipiem,
mērķiem un pasākumiem, kas veikti dažādās jomās
ārējā darbībā un citos attiecīgos Savienības
politikas virzienos.
(15)     Ar Savienības
makrofinansiālo palīdzību būtu jāatbalsta
Savienības ārpolitika attiecībā uz Ukrainu. Komisijas
dienestiem un Eiropas Ārējās darbības dienestam būtu
cieši jāsadarbojas visu makrofinansiālās palīdzības
sniegšanas laiku, lai koordinētu Savienības ārpolitiku un
nodrošinātu tās saskaņotību.
(16)     Ar Savienības
makrofinansiālo palīdzību būtu jāatbalsta Ukrainas
apņēmība ievērot vērtības, kas tai ir
kopīgas ar Savienību, tostarp demokrātija, tiesiskums, laba
pārvaldība, cilvēktiesību ievērošana,
ilgtspējīga attīstība un nabadzības samazināšana,
kā arī Ukrainas saistības ievērot atklātas,
likumīgas un godīgas tirdzniecības principus.
(17)     Savienības
makrofinansiālās palīdzības piešķiršanas
priekšnoteikumam vajadzētu būt tādam, ka Ukrainā tiek
ievēroti efektīvi demokrātiskie mehānismi, tostarp
daudzpartiju parlamentārā sistēma un tiesiskums, un tiek
garantēta cilvēktiesību ievērošana. Turklāt ar
Savienības makrofinansiālās palīdzības
konkrētajiem mērķiem būtu jāuzlabo publiskā
sektora finanšu pārvaldības sistēmu efektivitāte,
pārredzamība un pārskatatbildība Ukrainā un
jāveicina strukturālās reformas, kuru mērķis ir
atbalstīt ilgtspējīgu un iekļaujošu izaugsmi, darbvietu
izveidi un fiskālo konsolidāciju. Komisijai un Eiropas
Ārējās darbības dienestam būtu regulāri
jāuzrauga gan priekšnoteikumu izpildīšana, gan minēto
mērķu sasniegšana.
(18)     Lai nodrošinātu, ka
Savienības finansiālās intereses, kas saistītas ar
Savienības makrofinansiālo palīdzību, tiek efektīvi
aizsargātas, Ukrainai būtu jāveic atbilstīgi pasākumi,
lai novērstu un apkarotu krāpšanu, korupciju un jebkurus citus
pārkāpumus saistībā ar palīdzību. Turklāt
būtu jāparedz noteikumi, ka Komisija veic pārbaudes un ka
Revīzijas palāta veic revīzijas.
(19)     Savienības
makrofinansiālās palīdzības izmaksāšana neskar Eiropas
Parlamenta un Padomes (kā budžeta lēmējiestāžu) pilnvaras. 
(20)     Makrofinansiālās
palīdzības summām vajadzētu atbilst budžeta
apropriācijām, kas paredzētas daudzgadu finanšu shēmā.
(21)     Savienības
makrofinansiālā palīdzība būtu jāpārvalda
Komisijai. Lai nodrošinātu to, ka Eiropas Parlaments un Padome spēj
sekot šā lēmuma īstenošanai, Komisijai tie būtu
regulāri jāinformē par norisēm saistībā ar
palīdzību un jāsniedz tiem attiecīgie dokumenti.
(22)     Lai nodrošinātu
vienādus nosacījumus šā lēmuma īstenošanai,
īstenošanas pilnvaras būtu jāpiešķir Komisijai. Šīs
pilnvaras būtu jāizmanto saskaņā ar Eiropas Parlamenta un Padomes
Regulu (ES) Nr. 182/2011[12].
(23)     Uz Savienības
makrofinansiālo palīdzību būtu jāattiecina
ekonomiskās politikas nosacījumi, kas jāparedz saprašanās
memorandā. Lai nodrošinātu vienotus īstenošanas nosacījumus
un panāktu efektivitāti, Komisija būtu jāpilnvaro
risināt sarunas par šādiem nosacījumiem ar Ukrainas
iestādēm tādas dalībvalstu pārstāvju komitejas
uzraudzībā, kura paredzēta saskaņā ar Regulu (ES)
Nr. 182/2011. Saskaņā ar minēto regulu parasti būtu
jāpiemēro konsultēšanās procedūra visos gadījumos,
izņemot tos, kas paredzēti minētajā regulā. Ņemot
vērā to, cik liela ietekme var būt palīdzībai, kas
pārsniedz 90 milj. EUR, ir lietderīgi paredzēt, ka
attiecībā uz darbībām, kuras pārsniedz minēto
robežvērtību, ir jāizmanto pārbaudes procedūra.
Ņemot vērā Savienības makrofinansiālās
palīdzības summu, kas paredzēta Ukrainai, saprašanās
memoranda pieņemšanai, kā arī palīdzības
samazināšanai, apturēšanai vai atcelšanai būtu
jāpiemēro pārbaudes procedūra,
IR PIEŅĒMUŠI ŠO LĒMUMU.
1. pants
1.           Lai atbalstītu Ukrainas
ekonomikas stabilizāciju un reformas, Savienība piešķir Ukrainai
makrofinansiālo palīdzību (“Savienības
makrofinansiālā palīdzība”) maksimāli 1,8 mljrd.
EUR apmērā. Palīdzība sekmē to, lai segtu Ukrainas
maksājumu bilances vajadzības, kas konstatētas SVF
programmā. 
2.           Visu Savienības
makrofinansiālās palīdzības summu Ukrainai piešķir
aizdevumu veidā. Komisija ir pilnvarota Savienības vārdā
kapitāla tirgos vai no finanšu iestādēm aizņemties
nepieciešamos līdzekļus un aizdot tos Ukrainai. Maksimālais
aizdevumu atmaksas termiņš ir 15 gadi.
3.           Savienības
makrofinansiālās palīdzības izmaksāšanu pārvalda
Komisija saskaņā ar nolīgumiem vai vienošanos, kas panāktas
starp Starptautisko Valūtas fondu (SVF) un Ukrainu, un ekonomikas reformu
pamatprincipiem un mērķiem, kas izklāstīti ES un Ukrainas
asociācijas nolīgumā un ES un Ukrainas asociācijas
programmā, kas pieņemtas saskaņā ar Eiropas
kaimiņattiecību politiku (EKP).  Komisija regulāri informē
Eiropas Parlamentu un Padomi par norisēm saistībā ar
Savienības makrofinansiālo palīdzību, tostarp par tās
izmaksāšanu, un laikus iesniedz minētajām iestādēm
attiecīgos dokumentus.
4.           Savienības
makrofinansiālā palīdzība ir pieejama divarpus gadus,
sākot no pirmās dienas pēc 3. panta 1. punktā
minētā saprašanās memoranda stāšanās spēkā.
5.           Ja Ukrainas finanšu
vajadzības Savienības makrofinansiālās palīdzības
izmaksāšanas laikā būtiski samazinās
salīdzinājumā ar sākotnējām prognozēm, tad
Komisija saskaņā ar 7. panta 2. punktā minēto
pārbaudes procedūru samazina palīdzības summu vai arī
to aptur vai atceļ.
2. pants
1.           Priekšnoteikums
Savienības makrofinansiālās palīdzības piešķiršanai
ir tas, ka Ukrainā tiek ievēroti efektīvi demokrātiskie
mehānismi, tostarp daudzpartiju parlamentārā sistēma un
tiesiskums, un tiek garantēta cilvēktiesību ievērošana.
2.           Komisija un Eiropas
Ārējās darbības dienests uzrauga šā priekšnoteikuma ievērošanu
visā Savienības makrofinansiālās palīdzības
sniegšanas laikā. 
3.           Šā panta 1. un 2. punktu
piemēro saskaņā ar Padomes Lēmumu 2010/427/ES[13].
3. pants
1.           Komisija saskaņā ar
7. panta 2. punktā minēto pārbaudes procedūru
vienojas ar Ukrainas iestādēm par skaidri definētiem ekonomikas
politikas un finanšu nosacījumiem, kuriem jāattiecas uz
Savienības makrofinansiālo palīdzību un kuros galvenā
uzmanība ir pievērsta strukturālām reformām un
stabilām valsts finansēm, un kuri jāizklāsta
saprašanās memorandā (“saprašanās memorands”), kurā
iekļauj arī minēto nosacījumu izpildes grafiku.
Saprašanās memorandā izklāstītie ekonomikas politikas un
finanšu nosacījumi atbilst 1. panta 3. punktā
minētajiem nolīgumiem vai kārtībai, tostarp makroekonomikas
korekciju un strukturālo reformu programmām, ko Ukraina īsteno
ar SVF atbalstu. 
2.           Nosacījumu, kas
minēti 1. punktā, mērķis jo īpaši ir
stiprināt publiskā sektora finanšu pārvaldības sistēmu
efektivitāti, pārredzamību un atbildību Ukrainā,
tostarp attiecībā uz Savienības makrofinansiālās
palīdzības izmantošanu. Izstrādājot politikas
pasākumus, pienācīgi ņem vērā arī
panākumus saistībā ar savstarpēju tirgus atvēršanu, uz
noteikumiem balstītas un taisnīgas tirdzniecības
attīstību un citas prioritātes Savienības ārpolitikas
kontekstā. Komisija regulāri pārrauga panākumus minēto
mērķu sasniegšanā.
3.           Savienības
makrofinansiālās palīdzības detalizēti finanšu
noteikumi ir izklāstīti aizdevuma līgumā, par ko vienojas
Komisija un Ukrainas iestādes. 
4.           Komisija regulāri
pārbauda, vai joprojām tiek izpildīti 4. panta
3. punktā minētie nosacījumi, tostarp to, vai Ukrainas
ekonomikas politika atbilst Savienības makrofinansiālās
palīdzības mērķiem. Šādi rīkojoties, Komisija
cieši sadarbojas ar SVF un Pasaules Banku un vajadzības gadījumā
ar Eiropas Parlamentu un Padomi.
4. pants
1.           Ievērojot 3. punkta
nosacījumus, Komisija Savienības makrofinansiālo
palīdzību dara pieejamu trijās aizdevuma daļās. Katra
maksājuma apmēru nosaka saprašanās memorandā, kas
minēts 3. pantā. 
2.           Savienības
makrofinansiālās palīdzības summas vajadzības
gadījumā nosaka saskaņā ar Padomes Regulu (EK,
Euratom) Nr. 480/2009[14].

3.           Komisija pieņem
lēmumu par maksājumu veikšanu, ja ir izpildīti visi turpmāk
minētie nosacījumi:
(a)         
lēmuma 2. pantā
izklāstītais priekšnoteikums;
(b)         
pastāvīgi un sekmīgi tiek
īstenota politikas programma ar stingriem korekcijas un strukturālo
reformu pasākumiem, ko atbalsta vienošanās par kredītu, kura
noslēgta ar SVF un nav saistīta ar piesardzības pasākumiem,
un
(c)         
ekonomikas politikas un finanšu nosacījumi,
par kuriem panākta vienošanās saprašanās memorandā, tiek
īstenoti, ievērojot konkrētu grafiku. 
Otrā maksājuma izmaksu veic ne
agrāk kā trīs mēnešus pēc pirmā maksājuma
veikšanas. Aizdevuma trešās daļas izmaksu veic ne agrāk kā
trīs mēnešus pēc otrā maksājuma veikšanas.
4.           Ja 3. punktā
minētie nosacījumi nav izpildīti, Komisija uz laiku
pārtrauc vai atceļ Savienības makrofinansiālās
palīdzības izmaksāšanu. Šādos gadījumos tā
informē Eiropas Parlamentu un Padomi par minētās
apturēšanas vai atcelšanas iemesliem. 
5.           Savienības
makrofinansiālo palīdzību izmaksā Ukrainas Valsts bankai.
Ievērojot saprašanās memorandā paredzētos noteikumus,
tostarp apstiprinājumu par atlikušajām budžeta finansēšanas
vajadzībām, Savienības līdzekļus var
pārskaitīt Ukrainas Finanšu ministrijai kā galīgajam
saņēmējam.
5. pants
1.           Ar Savienības
makrofinansiālo palīdzību saistītās
aizņēmuma un aizdevuma operācijas veic euro, izmantojot vienu un
to pašu valutēšanas dienu, un Savienību neiesaista maksājuma
termiņu pārcelšanā un nepakļauj to valūtas maiņas
kursa vai procentu likmju riskam vai jebkādam citam komercriskam.
2.           Ja apstākļi
ļauj un Ukraina to lūdz, Komisija var veikt vajadzīgos
pasākumus, lai nodrošinātu, ka aizdevuma noteikumos tiek
iekļauta klauzula par pirmstermiņa atmaksu un ka tāda pati
klauzula tiek ietverta aizņēmuma operāciju noteikumos. 
3.           Ja apstākļi
ļauj samazināt aizdevuma procentu likmi un Ukraina to lūdz,
Komisija var nolemt refinansēt visu tās sākotnējo aizdevumu
vai tā daļu vai pārstrukturēt atbilstošos finanšu
nosacījumus. Refinansēšanas vai pārstrukturēšanas
operācijas veic saskaņā ar 1. un 4. punktu, un ar tām nevar
pagarināt minēto aizņēmumu atmaksas termiņu vai
palielināt neatmaksātā kapitāla summu refinansēšanas
vai pārstrukturēšanas dienā.
4.           Visas izmaksas, kas
Savienībai rodas saistībā ar šajā lēmumā
paredzētajām aizņēmuma un aizdevuma operācijām,
sedz Ukraina. 
5.           Komisija informē Eiropas
Parlamentu un Padomi par to, kā norisinās 2. un 3. punktā
minētās operācijas.
6. pants
1.           Savienības makrofinansiālo
palīdzību īsteno saskaņā ar Eiropas Parlamenta un
Padomes Regulu (ES, Euratom) Nr. 966/2012[15] un Komisijas
Deleģēto regulu (ES) Nr. 1268/2012[16].
2.           Savienības
makrofinansiālo palīdzību īsteno saskaņā ar tiešu
pārvaldību. 
3.           Ar Ukrainas iestādēm
parakstāmajā saprašanās memorandā un aizdevuma
nolīgumā paredz noteikumus, ar kuriem: 
(a)         
nodrošina, ka Ukraina regulāri pārbauda,
vai no Savienības budžeta piešķirtais finansējums tiek pareizi
izmantots, veic piemērotus pasākumus pārkāpumu un
krāpšanas novēršanai un vajadzības gadījumā uzsāk
tiesvedību, lai atgūtu visus izšķērdētos
līdzekļus, kas piešķirti saskaņā ar šo lēmumu;
(b)         
saskaņā ar Padomes Regulu (EK, Euratom)
Nr. 2988/95[17],
Padomes Regulu (EK, Euratom) Nr. 2185/96[18]
un Eiropas Parlamenta un Padomes Regulu (ES, Euratom) Nr. 883/2013[19] nodrošina
Savienības finansiālo interešu aizsardzību, jo īpaši
paredzot konkrētus pasākumus, ar kuriem novērš un apkaro
krāpšanu, korupciju un jebkurus citus pārkāpumus, kas
ietekmē Savienības makrofinansiālo palīdzību; 
(c)         
nepārprotami pilnvaro Komisiju, tostarp
Eiropas Biroju krāpšanas apkarošanai vai tā pārstāvjus,
veikt pārbaudes, tostarp pārbaudes un apskates uz vietas; 
(d)        
Komisiju un Revīzijas palātu
nepārprotami pilnvaro veikt revīzijas laikposmā, kad ir
piešķirta Savienības makrofinansiālā palīdzība,
un pēc tam, arī veikt dokumentu revīzijas un revīzijas uz
vietas, piemēram, operatīvos novērtējumus;
(e)         
nodrošina, ka Savienība ir tiesīga
saņemt aizdevuma atmaksu pirms termiņa, ja tiek konstatēts, ka
saistībā ar Savienības makrofinansiālās
palīdzības pārvaldību Ukraina ir iesaistījusies
krāpnieciskā vai koruptīvā darbībā vai
jebkādā citā nelikumīgā darbībā, kas
kaitē Savienības finansiālajām interesēm.
4.           Savienības
makrofinansiālās palīdzības īstenošanas laikā
Komisija, veicot operatīvus novērtējumus, uzrauga, vai pareizi
darbojas ar šo palīdzību saistītie Ukrainas finanšu noteikumi,
administratīvās procedūras un iekšējās un
ārējās kontroles mehānismi.
7. pants
1.           Komisijai palīdz
komiteja. Minētā komiteja ir komiteja Regulas (ES) Nr. 182/2011
nozīmē.
2.           Ja ir atsauce uz šo punktu,
piemēro Regulas (ES) Nr. 182/2011 5. pantu.
8. pants
1.           Katru gadu līdz
30. jūnijam Komisija iesniedz Eiropas Parlamentam un Padomei
ziņojumu par šā lēmuma īstenošanu iepriekšējā
gadā, tostarp īstenošanas novērtējumu. Ziņojumā:
(a)         
izvērtē Savienības
makrofinansiālās palīdzības īstenošanā gūtos
panākumus;
(b)         
novērtē Ukrainas ekonomikas stāvokli
un perspektīvas, kā arī 3. panta 1. punktā
minēto politisko pasākumu īstenošanā gūtos
panākumus;
(c)         
norāda saistību starp saprašanās
memorandā izklāstītajiem ekonomiskās politikas
nosacījumiem, Ukrainas faktisko ekonomisko un fiskālo situāciju
un Komisijas lēmumiem izmaksāt Savienības
makrofinansiālās palīdzības daļas.
2.           Ne vēlāk kā
divus gadus pēc 1. panta 4. punktā minētā
pieejamības perioda beigām Komisija iesniedz Eiropas Parlamentam un
Padomei ex post novērtējuma ziņojumu, kurā
izvērtēti izmaksātās Savienības
makrofinansiālās palīdzības rezultāti un
efektivitāte un tas, kādā mērā tā ir
veicinājusi palīdzības mērķu sasniegšanu.
9. pants
Šis lēmums stājas spēkā
trešajā dienā pēc tā publicēšanas Eiropas
Savienības Oficiālajā Vēstnesī.
Briselē,
Eiropas Parlamenta vārdā —                                                 Padomes
vārdā —
priekšsēdētājs                                                                          priekšsēdētājs
TIESĪBU AKTA PRIEKŠLIKUMA
FINANŠU PĀRSKATS
1.           PRIEKŠLIKUMA/INICIATĪVAS KONTEKSTS 
1.1.        Priekšlikuma/iniciatīvas
nosaukums 
Makrofinansiālā
palīdzība Ukrainas Republikai
1.2.        Attiecīgās
politikas jomas ABM/ABB struktūrā[20] 
Politikas joma:          Sadaļa 01
– Ekonomika un finanses
Darbība:        03
– Starptautiskā ekonomika un finanses
1.3.        Priekšlikuma/iniciatīvas
būtība 
X
Priekšlikums/iniciatīva attiecas uz jaunu darbību 
1.4.        Mērķi
1.4.1.     Komisijas
daudzgadu stratēģiskie mērķi, kurus plānots sasniegt
ar priekšlikumu/iniciatīvu 
“Veicināt
labklājību ārpus ES”
Galvenās ar
ECFIN ģenerāldirektorātu saistītās darbības jomas
attiecas uz: 
1. Eiropas
kaimiņattiecību politikas ieviešanas veicināšanu,
padziļinot ekonomisko analīzi un intensificējot politikas
dialogu un padomu sniegšanu saistībā ar rīcības plānu
ekonomiskajiem aspektiem;
2.
makrofinansiālās palīdzības attīstīšanu,
uzraudzību un ieviešanu trešās valstīs sadarbībā ar
attiecīgajām starptautiskajām finanšu iestādēm. 
1.4.2.     Konkrētie
mērķi un attiecīgās ABM/ABB darbības 
Konkrētais
mērķis Nr. 1: “Nodrošināt makrofinansiālo
palīdzību trešām valstīm, lai pārvarētu to
grūtības saistībā ar maksājumu bilanci un atjaunotu
ārējā parāda atmaksājamību.”
Attiecīgās
ABM/ABB darbības: starptautiskās
ekonomikas un finanšu attiecības, pasaules mēroga
pārvaldība.
1.4.3.     Paredzamais(-ie)
rezultāts(-i) un ietekme
Ierosināto
palīdzību veido ES aizdevums līdz 1,8 mljrd. EUR Ukrainai,
un tās mērķis ir veicināt ilgtspējīgāku
maksājumu bilances situāciju. Palīdzība radīs valstij
iespēju pārvarēt ekonomiskās un sociālās
grūtības, ar kurām tā saskārās iekšējo un
reģionālo nemieru rezultātā. Tā veicinās
strukturālās reformas, kuru mērķis ir palielināt
ilgtspējīgu ekonomikas izaugsmi un uzlabot publiskā sektora finanšu
pārvaldību. 
1.4.4.     Rezultātu
un ietekmes rādītāji 
Iestādēm
būs regulāri jāziņo Komisijas dienestiem par noteiktu
rādītāju kopumu un pirms palīdzības izmaksas
jāiesniedz visaptverošs ziņojums par atbilstību
saskaņotajiem politikas nosacījumiem. 
Komisijas dienesti
turpinās uzraudzīt publiskā sektora finanšu pārvaldību
pēc tam, kad, sagatavojot iepriekšējās MFP darbības,
2014. gadā veikts operatīvais novērtējums par finanšu
apriti un administratīvajām procedūrām Ukrainā. ES
delegācija Ukrainā arī regulāri ziņos par
jautājumiem, kas attiecas uz palīdzības uzraudzību.
Komisijas dienesti uzturēs ciešus sakarus ar SVF un Pasaules Banku, lai
izmantotu to atziņas, kas gūtas no to pašreizējās
darbības Ukrainā. 
Ierosinātajā
lēmumā ir paredzēts Padomei un Eiropas Parlamentam adresēts
gada ziņojums, kurā iekļauts šīs darbības
īstenošanas novērtējums. Divu gadu laikā pēc
īstenošanas perioda beigām tiks veikts neatkarīgs ex post
novērtējums par palīdzību.
1.5.        Priekšlikuma/iniciatīvas
pamatojums 
1.5.1.     Īstermiņa
vai ilgtermiņa vajadzības 
Palīdzības
izmaksa būs atkarīga no turpmākās Ukrainas un SVF atbalsta
vienošanās apmierinošas īstenošanas. Turklāt Komisija un
Ukrainas iestādes saprašanās memorandā vienojas par
konkrētiem politikas nosacījumiem.
1.5.2.     ES
iesaistīšanās pievienotā vērtība
Palīdzot
valstij pārvarēt ekonomikas satricinājumu, ko izraisīja
iekšējie un reģionālie nemieri, ierosinātā MFP
veicinās makroekonomisko stabilitāti un ekonomikas reformas
valstī. Papildinot starptautisko finanšu iestāžu, ES un citu
līdzekļu devēju piešķirtos resursus, šī
palīdzība veicinās tā finansiālā atbalsta kopuma
vispārējo efektivitāti, par kuru pēckrīzes
apstākļos vienojās starptautiskā līdzekļu
devēju kopiena. 
Ierosinātā
programma arī stiprinās valdības apņēmību
īstenot reformas. Šis rezultāts tiks panākts, cita starpā
izmantojot atbilstošus nosacījumus palīdzības izmaksāšanai.
Plašākā mērogā programma būtu signāls citām
reģiona valstīm, ka ekonomisko grūtību brīžos ES ir
gatava atbalstīt valstis, kas uzsāk nepārprotamu ceļu uz
politiskām reformām.
1.5.3.     Līdzīgas
līdzšinējās pieredzes rezultātā gūtās atziņas
Kopš
2004. gada ir veikti piecpadsmit ex post novērtējumi
par makrofinansiālās palīdzības darbībām. Šajos
novērtējumos secināts, ka MFP darbības, lai arī
dažkārt nelielā mērā un netieši, veicina ārējās
ilgtspējas un makroekonomiskās stabilitātes uzlabošanos, kā
arī palīdz saņēmējvalstī īstenot
strukturālās reformas. Vairumā gadījumu MFP
darbībām bija pozitīva ietekme uz saņēmējvalsts
maksājumu bilanci, un tās palīdzēja mazināt šo valstu
budžeta ierobežojumus. Tās arī veicināja nedaudz lielāku
ekonomikas izaugsmi.
1.5.4.     Saderība un
iespējamā sinerģija ar citiem attiecīgajiem instrumentiem
ES ir viena no
lielākajām līdzekļu devējām Ukrainā. Savas
parastās sadarbības ietvaros ES 2014.–2020. gada laikposmam
plāno piešķirt dotācijas līdz 1,565 mljrd. EUR vērtībā,
lai atbalstītu Ukrainas politiskās un ekonomiskās reformas.
Salīdzinot ar
citiem ES instrumentiem, galvenā MFP pievienotā vērtība
būs tās ātra īstenošana, lai nekavējoties atvieglotu
Ukrainas spiedīgo ārējā finansējuma situāciju, kā
arī palīdzētu izveidot stabilu makroekonomisko vidi, tostarp
veicinot maksājumu bilances un budžeta ilgtspēju un
pienācīgus pamatnosacījumus strukturālajām
reformām. MFP nenodrošina regulāru finansiālo atbalstu un nav paredzēta
saņēmējvalstu ekonomiskajai un sociālajai attīstībai.
MFP ir jāpārtrauc, tiklīdz ir stabilizēta valsts
ārējā finansiālā situācija. 
Ar MFP tiktu
papildinātas arī starptautisko finanšu iestāžu
plānotās darbības, jo īpaši SVF atbalstītā
korekciju un reformu programma un Pasaules Bankas attīstības politikas
aizdevumi.
1.6.        Ilgums un
finansiālā ietekme 
X Ierobežota
ilguma priekšlikums/iniciatīva 
X  Priekšlikums/iniciatīva ir spēkā 2,5 gadus
pēc saprašanās memoranda stāšanās spēkā, kā
noteikts lēmuma 1. panta 4. punktā. 
X  Finansiālā ietekme no 2015. līdz
2018. gadam 
1.7.        Paredzētie
pārvaldības veidi[21]

X Komisijas
īstenota centralizēta tiešā pārvaldība 
2.           PĀRVALDĪBAS PASĀKUMI 
2.1.        Uzraudzības
un ziņošanas noteikumi 
Šī ir
makroekonomiska rakstura palīdzība, un tās struktūra
atbilst SVF atbalstītajai ekonomikas programmai. Komisijas dienesti veiks
darbības uzraudzību, pamatojoties uz SVF atbalsta vienošanās
īstenošanā gūtajiem panākumiem un konkrētiem reformu
pasākumiem, par kuriem jāvienojas ar Ukrainas iestādēm
saprašanās memorandā (skatīt arī 1.4.4. punktu).
2.2.        Pārvaldības
un kontroles sistēma 
2.2.1.     Apzinātie
riski 
Saistībā
ar ierosināto MFP darbību pastāv fiduciārie, politikas un
politiskie riski. 
Pastāv risks,
ka makrofinansiālā palīdzība, kas nav paredzēta
konkrētiem izdevumiem, varētu tikt izmantota krāpnieciskā
veidā. Kopumā šis risks ir saistīts ar tādiem faktoriem
kā pārvaldības sistēmu kvalitāte centrālajā
bankā un Finanšu ministrijā un iekšējo un ārējo
revīzijas spēju piemērotība. 
Vēl viens
būtisks risks, kas apdraud ierosināto darbību, ir saistīts
ar ekonomisko un politisko nedrošību, jo Krievijas Federācija nesen
bez iemesla ir pārkāpusi Ukrainas suverenitāti un
teritoriālo integritāti. Iekšzemē galvenais risks ir
nestabilitāte saistībā ar grūtībām politisko un
ekonomisko reformu procesā. Starptautiskās kopienas atbalstīto
stabilizācijas un reformu pasākumu, tostarp ierosinātās MFP
darbības, pilnīgu īstenošanu var apdraudēt
sociālā neapmierinātība, kas var izraisīt nemierus.
Visbeidzot
pastāv riski, kuru iemesls ir iespējama ekonomiskās
situācijas pasliktināšanās Eiropā un pasaulē.
2.2.2.     Paredzētās
kontroles metodes 
Makrofinansiālajai
palīdzībai piemēros pārbaudes, kontroles un revīzijas
procedūras, par kurām atbild Komisija, tostarp Eiropas Birojs
krāpšanas apkarošanai (OLAF) un Eiropas Revīzijas palāta.
2.2.3.     Pārbaužu
izmaksas un ieguvumi un gaidāmais neatbilstību īpatsvars
Pamatizmaksas, kas
Komisijai rodas saistībā ar pārbaudes un kontroles metodēm,
kā arī izmaksas par pirms darbības veikto operatīvo
novērtējumu par finanšu un administratīvo apriti ir
aprakstītas 3.2.1. tabulā. Turklāt rodas izmaksas par
Eiropas Savienības Revīzijas palātas iesaistīšanos un
iespējamo OLAF iesaistīšanos. Operatīvais
novērtējums ne tikai palīdz novērtēt nepareizas
līdzekļu izmantošanas riskus, bet kā netiešu labumu sniedz
arī lietderīgu informāciju par publiskā sektora finanšu
pārvaldības jomā vajadzīgajām reformām.
Attiecībā uz gaidāmo neatbilstību īpatsvaru
jānorāda, ka, balstoties uz pieredzi, kas gūta kopš MFP
instrumenta izveides, neatbilstību risks (aizdevuma neatmaksāšana vai
līdzekļu nepareiza izmantošana) tiek uzskatīts par zemu.
2.3.        Krāpšanas
un pārkāpumu novēršanas pasākumi 
Lai mazinātu
krāpnieciskas izmantošanas riskus, ir un tiks veikti vairāki
pasākumi. 
Pirmkārt,
Komisijas dienesti ar pienācīgi pilnvarotu neatkarīgu ekspertu
atbalstu 2014. gada aprīlī veica finanšu aprites un
administratīvo procedūru operatīvu novērtējumu
Ukrainas Finanšu ministrijā un Valsts bankā, lai izpildītu
Eiropas Kopienu vispārējam budžetam piemērojamās Finanšu regulas
prasības. Šī pārbaude ietvēra tādas jomas kā
budžeta sagatavošana un izpilde, publisko iekšējo finanšu kontrole,
iekšējā un ārējā revīzija, publiskā
iepirkuma, naudas un publiskā parāda pārvaldība, kā
arī centrālās bankas neatkarība. Tajā noteica, ka
makrofinansiālās palīdzības pareizas finanšu
pārvaldības satvars Ukrainā ir pietiekami efektīvs, lai ES
sniegtu minēto atbalstu. Turklāt palīdzība tiks
iemaksāta šim nolūkam izveidotā kontā Ukrainas Valsts
bankā.
Otrkārt,
ierosinātais juridiskais pamats makrofinansiālajai
palīdzībai Ukrainai ietver noteikumu par krāpšanas
novēršanas pasākumiem. Šie pasākumi tiks sīkāk
izstrādāti saprašanās memorandā un aizdevuma
līgumā, paredzot vairākus noteikumus par pārbaudēm,
krāpšanas novēršanu, revīzijām un līdzekļu
atgūšanu krāpšanas vai korupcijas gadījumā. Paredzēts
arī, ka palīdzība būs saistīta ar vairākiem
konkrētiem politiskiem nosacījumiem, tostarp publiskā sektora
finanšu pārvaldības jomā, lai stiprinātu efektivitāti,
pārredzamību un atbildību. 
Visbeidzot, palīdzībai
piemēros pārbaudes, kontroles un revīzijas procedūras, par
kurām atbild Komisija, tostarp OLAF un Eiropas Savienības
Revīzijas palāta.
3.           PRIEKŠLIKUMA/INICIATĪVAS PAREDZAMĀ
FINANSIĀLĀ IETEKME 
3.1.        Attiecīgās
daudzgadu finanšu shēmas izdevumu kategorijas un budžeta izdevumu
pozīcijas 
Esošās budžeta izdevumu pozīcijas 
01 03 02
Makrofinansiālā palīdzība
01 03 06 Garantiju
fonda nodrošinājums
Sarindotas pa daudzgadu finanšu shēmas izdevumu kategorijām un budžeta
pozīcijām.
 Daudzgadu finanšu shēmas izdevumu kategorija || Budžeta pozīcija || Izdevumu veids || Iemaksas 
 Numurs [Apraksts………………...……….] || Dif./nedif. ([22])   || no EBTA valstīm[23]   || no kandidātvalstīm[24]   || no trešām valstīm || Finanšu regulas 18. panta 1. punkta aa) apakšpunkta nozīmē 
 4 || 01 03 02 Makrofinansiālā palīdzība || Dif. || Nē || Nē || Nē || Nē 
 4 || 01 03 06 Garantiju fonda finansējums || Nedif. || Nē || Nē || Nē || Nē 
01 03 06 – Eiropas Savienības
garantija ES aizdevumiem, kas piesaistīti makrofinansiālam atbalstam
trešām valstīm. Garantiju fonds ārējām
darbībām ir jānodrošina saskaņā ar Padomes Regulu (EK,
Euratom) Nr. 480/2009[25].
Saskaņā ar šo regulu fonds (mērķsumma) ir 9 % no visu
ES saistību neatmaksātās pamatsummas, kas palielināta par
nesamaksātajiem procentiem. Nodrošinājuma summu aprēķina
“n” gada sākumā kā starpību starp mērķsummu un
Fonda neto aktīviem “n-1” gada beigās. Šo nodrošinājuma summu
“n” gadā ieraksta “n+1” gada budžeta projektā un faktiski
iemaksā vienā darījumā “n+1” gada sākumā no
pozīcijas “Garantiju fonda finansējums” (budžeta pozīcija
01 03 06). Tādējādi 9 % (maksimāli 162 milj.
EUR) no faktiski izmaksātās summas tiks ņemti vērā
mērķsummā “n-1” gada beigās fonda nodrošinājuma
aprēķinam.
Budžeta iegrāmatojums (“p.m.”) budžeta
pozīcijā, kas atspoguļo budžeta garantiju aizdevumam, tiks
izmantots vienīgi tad, ja budžeta garantija faktiski tiks pieprasīta.
Parasti garantija netiek pieprasīta.
No jauna veidojamās budžeta
pozīcijas: nav.
3.2.        Paredzamā
ietekme uz izdevumiem 
3.2.1.     Kopsavilkums par
paredzamo ietekmi uz izdevumiem 
Milj. EUR (3 zīmes aiz komata)
 || Daudzgadu finanšu shēmas izdevumu kategorija: || 4 ||   ||   || [Izdevumu kategorija: ES kā globālais partneris] 
 || ĢD: <ECFIN> ||   ||   || 2015.  gads || 2016.  gads || 2017.  gads || 2018. gads || KOPĀ || 
 ||  Darbības apropriācijas ||   ||   ||   ||   ||   || 
 || Budžeta pozīcija 01 03 06 — Garantiju fonda finansējums || Saistības || (1a) ||   ||   || 108 || 54 || 162 || 
 || Maksājumi || (2 a) ||   ||   || 108 || 54 || 162 || 
 || Administratīvās apropriācijas, kas tiek finansētas no konkrētu programmu piešķīrumiem (operatīvais novērtējums un ex post novērtējums) ||   ||   ||   ||   ||   || 
 || Budžeta pozīcija 01 03 02 || Saistības || (3) ||   || 0,2 ||   ||   || 0,20 || 
 ||   || Maksājumi || (3 a) ||   ||   || 0,2 ||   || 0,20 || 
 || ECFIN ĢD apropriācijas KOPĀ || Saistības || =1+1a +3 ||   || 0,2 || 108 || 54 || 162,2 || 
 || Maksājumi || =2+2a +3 ||   ||   || 108,2 ||   54 || 162,2 || 
 ||  KOPĀ darbības apropriācijas || Saistības || (4) ||   || 0,2 || 108 ||   54 || 162,2 || 
 ||   || Maksājumi || (5) ||   ||   || 108,2 ||   54 || 162,2 || 
  KOPĀ darbības apropriācijas, ieskaitot ex post novērtējumu || Saistības || (4) ||   || 0,2 || 108 || 54 || 162,2 || 
 Maksājumi || (5) ||   ||   || 108,2 || 54 || 162,2 || 
  KOPĀ administratīvās apropriācijas, kas tiek finansētas no konkrētu programmu piešķīrumiem || (6) ||   ||   ||   ||   ||   || 
 KOPĀ daudzgadu finanšu shēmas 4. IZDEVUMU  KATEGORIJAS apropriācijas || Saistības || =4+ 6 ||   || 0,2 || 108 ||   54 || 162,2 || 
 Maksājumi || =5+ 6 ||   ||   || 108,2 ||   54 || 162,2 || 
Ja priekšlikums/iniciatīva ietekmē
vairākas izdevumu kategorijas
milj. EUR (trīs zīmes aiz komata)
 Daudzgadu finanšu shēmas izdevumu kategorija: || 5 || “Administratīvie izdevumi” 
   ||   ||   ||   ||   ||   || 
   || 2014.  gads || 2015.  gads || 2016.  gads || 2017.  gads || KOPĀ 
  Cilvēkresursi ||   || 0,660 || 0,396 || 0,132 || 1,188 
  Pārējie administratīvie izdevumi ||   || 0,022 || 0,016 || 0,016 || 0,054 
 KOPĀ — ECFIN ĢD || apropriācijas ||   || 0,682 || 0,412 || 0,148 || 1,242 
 KOPĀ daudzgadu finanšu shēmas 5. IZDEVUMU KATEGORIJAS apropriācijas || (Saistību summa = maksājumu summa) ||   || 0,682 || 0,412 || 0,148 || 1,242 
milj. EUR (trīs zīmes aiz komata)
   ||   || 2014.  gads || 2015.  gads || 2016.  gads || 2017.  gads || KOPĀ 
 KOPĀ daudzgadu finanšu shēmas 1.–5. IZDEVUMU  KATEGORIJAS apropriācijas || Saistības ||   || 0,682 || 0,412 || 0,148 || 1,242 
 Maksājumi ||   || 0,682 || 0,412 || 0,148 || 1,242 
3.2.2.     Paredzamā
ietekme uz darbības apropriācijām 
¨ Priekšlikums/iniciatīva
neparedz izmantot darbības apropriācijas 
X Priekšlikums/iniciatīva paredz darbības apropriāciju
izmantošanu šādā veidā:
Saistību apropriācijas milj. EUR (trīs
zīmes aiz komata)
 Norādīt mērķus un rezultātus   ò ||   ||   ||   ||   ||   ||   ||   ||   ||   ||   ||   
 KONKRĒTAIS MĒRĶIS Nr. 1[26] ||   ||   ||   ||   ||   ||   ||   ||   ||   ||   ||   
   ||   || 2015. gads || 2016. gads || 2017. gads || 2018. gads || 2019. gads ||   ||   
   || Veids || Daudzums || Izmaksas || Daudzums || Izmaksas || Daudzums || Izmaksas || Daudzums || Izmaksas || Daudzums || Izmaksas || Kopējais daudzums || Kopējās izmaksas 
 - Rezultāts Nr. 1 || Ex post novērtējums ||   ||   ||   ||   || 1 || 0,2 ||   ||   ||   ||   || 1 || 0.2 
 - Rezultāts Nr. 2 || Garantiju fonda finansējums ||   ||   ||   ||   || 1 || 108 || 1 || 54 ||   ||   || 2 || 162 
 Starpsumma – konkrētais mērķis Nr. 1 ||   ||   ||   ||   || 2 || 108,2 || 1 || 54 ||   ||   || 3 || 162,2 
 KOPĒJĀS IZMAKSAS ||   ||   ||   ||   || 2 || 108,2 || 1 || 54 ||   ||   || 3 || 162,2 
3.2.3.     Paredzamā
ietekme uz administratīvajām apropriācijām
3.2.3.1.  Kopsavilkums 
¨ Priekšlikums/iniciatīva
neparedz izmantot administratīvās apropriācijas 
X Priekšlikums/iniciatīva paredz izmantot
administratīvās apropriācijas šādā veidā:
Milj. EUR (trīs
zīmes aiz komata)
   || [27]   || 2014.  gads || 2015.  gads || 2016.  gads || 2017.  gads || Norādīt tik gadu, cik nepieciešams ietekmes ilguma atspoguļošanai (skatīt 1.6. punktu) || KOPĀ 
 Daudzgadu finanšu shēmas 5. IZDEVUMU KATEGORIJA ||   ||   ||   ||   ||   ||   ||   ||   ||   
 Cilvēkresursi ||   ||   || 0,660 || 0,396 || 0,132 ||   ||   ||   || 1,188 
 Pārējie administratīvie izdevumi (komandējumi) ||   ||   || 0,022 || 0,016 || 0,016 ||   ||   ||   || 0,054 
 Starpsumma — daudzgadu finanšu shēmas 5. IZDEVUMU KATEGORIJA ||   ||   || 0,682 || 0,412 || 0,148 ||   ||   ||   || 1,242 
 Ārpus daudzgadu finanšu shēmas 5. IZDEVUMU KATEGORIJAS[28]   ||   ||   ||   ||   ||   ||   ||   ||   ||   
 Cilvēkresursi ||   ||   ||   ||   ||   ||   ||   ||   ||   
 Pārējie administratīvie izdevumi ||   ||   ||   ||   ||   ||   ||   ||   ||   
 Starpsumma – ārpus daudzgadu finanšu shēmas 5. IZDEVUMU KATEGORIJAS ||   ||   ||   ||   ||   ||   ||   ||   ||   
 KOPĀ ||   ||   || 0,682 || 0,412 || 0,148 ||   ||   ||   || 1,242 
Vajadzīgās
administratīvās apropriācijas tiks nodrošinātas no ĢD
apropriācijām, kas jau ir piešķirtas darbības
pārvaldībai un/vai ir pārdalītas attiecīgajā
ģenerāldirektorātā, vajadzības gadījumā
izmantojot arī vadošajam ĢD gada budžeta sadales procedūrā
piešķirtus papildu resursus un ņemot vērā budžeta
ierobežojumus.
3.2.3.2.   Paredzamās cilvēkresursu
vajadzības 
¨ Priekšlikums/iniciatīva
neparedz cilvēkresursu izmantošanu 
X Priekšlikums/iniciatīva paredz cilvēkresursu izmantošanu
šādā veidā:
Aplēse izsakāma ar pilnslodzes
ekvivalentu
   ||   || 2014.  gads || 2015. gads || 2016. gads || 2017. gads || Norādīt tik gadu, cik nepieciešams ietekmes ilguma atspoguļošanai (skatīt 1.6. punktu) 
  Štatu sarakstā ietvertās amata vietas (ierēdņi un pagaidu darbinieki) || 
 01 01 01 01 (Galvenā mītne un Komisijas pārstāvniecības) ||   ||   || 5 || 3 || 1 ||   ||   ||   
 XX 01 01 02 (Delegācijas) ||   ||   ||   ||   ||   ||   ||   ||   
 XX 01 05 01 (Netiešā pētniecība) ||   ||   ||   ||   ||   ||   ||   ||   
 10 01 05 01 (Tiešā pētniecība) ||   ||   ||   ||   ||   ||   ||   ||   
  Ārštata darbinieki (izsakot ar pilnslodzes ekvivalentu – FTE)[29]   
 XX 01 02 01 (CA, INT, SNE, ko finansē no vispārīgajām apropriācijām) ||   ||   ||   ||   ||   ||   ||   ||   
 XX 01 02 02 (CA, INT, JED, LA un SNE delegācijās) ||   ||   ||   ||   ||   ||   ||   ||   
 XX 01 04 yy[30]   || - galvenajā mītnē ||   ||   ||   ||   ||   ||   ||   ||   
 - delegācijās ||   ||   ||   ||   ||   ||   ||   ||   
 XX 01 05 02 (CA, SNE, INT — netiešā pētniecība)   ||   ||   ||   ||   ||   ||   ||   ||   
 10 01 05 02 (CA, SNE, INT — tiešā pētniecība) ||   ||   ||   ||   ||   ||   ||   ||   
 Citas budžeta pozīcijas (precizēt) ||   ||   ||   ||   ||   ||   ||   ||   
 KOPĀ ||   ||   || 5 || 3 || 1 ||   ||   ||   
XX ir attiecīgā politikas joma vai
budžeta sadaļa.
Vajadzīgie cilvēkresursi tiks nodrošināti, izmantojot
attiecīgā ĢD darbiniekus, kuri jau ir iesaistīti
konkrētās darbības pārvaldībā un/vai ir
pārgrupēti attiecīgajā
ģenerāldirektorātā, vajadzības gadījumā
izmantojot arī vadošajam ĢD gada budžeta sadales procedūrā
piešķirtus papildu resursus un ņemot vērā budžeta
ierobežojumus.
Veicamo uzdevumu apraksts
 Ierēdņi un pagaidu darbinieki || D direkcijas direktors: uzraudzīt un pārvaldīt darbību, sazināties ar Padomi un Parlamentu par šā lēmuma pieņemšanu un saprašanās memoranda (SM) apstiprināšanu, risināt sarunas ar Ukrainas iestādēm par saprašanās memorandu, pārskatīt ziņojumus, vadīt pārbaudes komandējumus un novērtēt nosacījumu izpildē gūtos panākumus. Nodaļas vadītājs/Nodaļas vadītāja vietnieks D direkcijā:  palīdzēt direktoram darbības pārvaldībā, sazināties ar Padomi un Parlamentu par šā lēmuma pieņemšanu un saprašanās memoranda apstiprināšanu, risināt sarunas ar Ukrainas iestādēm par saprašanās memorandu un aizdevuma līgumu (kopā ar L direkciju), pārskatīt ziņojumus un nosacījumu izpildē gūtos panākumus. Ekonomisti, MFP sektors (D direkcija): sagatavot lēmumu un SM, sazināties ar iestādēm un starptautiskām finanšu iestādēm, doties pārbaudes komandējumos, sagatavot Komisijas dienestu ziņojumus un Komisijas procedūras saistībā ar palīdzības pārvaldību, sazināties ar neatkarīgiem ekspertiem par operatīvo novērtējumu un ex post novērtējumu. L direktorāts (L4, L5 un L6 nodaļa direktora uzraudzībā): sagatavot aizdevuma līgumu, risināt sarunas ar Ukrainas iestādēm un gādāt par to, lai līgumu apstiprinātu atbildīgie Komisijas dienesti un abas puses to parakstītu. Pārraudzīt procesus pēc aizdevuma līguma stāšanās spēkā. Sagatavot Komisijas Lēmumus par aizņēmuma darījumiem, pārraudzīt līdzekļu pieprasījumu iesniegšanu, izvēlēties bankas, sagatavot un izpildīt finansēšanas darījumus un izmaksā līdzekļus Ukrainai. Veikt administratīvus uzdevumus saistībā ar aizdevuma atmaksas pārraudzību. Sagatavot attiecīgos ziņojumus par iepriekš minētajām darbībām. 
 Ārštata darbinieki || Nepiemēro 
3.2.4.     Saderība ar
kārtējo daudzgadu finanšu shēmu 
X Priekšlikums/iniciatīva atbilst kārtējai daudzgadu
finanšu shēmai.
3.2.5.     Trešo personu
iemaksas 
X Priekšlikums/iniciatīva neparedz trešo personu
līdzfinansējumu 
3.3.        Paredzamā
ietekme uz ieņēmumiem 
X       Priekšlikums/iniciatīva
finansiāli neietekmē ieņēmumus.
[1]               Cenšoties mazināt lielo fiskālo deficītu,
iestādes divas reizes pārskatījušas budžetu (martā un
jūlijā).
[2]               No janvāra līdz oktobrim preču imports
salīdzinājumā ar iepriekšējo gadu strauji
samazinājās — par 26,2 % —, kas būtiski pārsniedza 10,8 %
eksporta samazinājumu.
[3]               No 2014. gada janvāra līdz oktobrim
tīrā aizplūšana no finanšu konta sasniedza 4,8 mljrd. USD.
Galvenais faktors kapitāla aizplūšanai bija nerezidentu banku
noguldījumu izņemšana. Lai gan mazākā mērogā,
šajā laikposmā notika arī ārvalstu tiešo ieguldījumu
un portfeļieguldījumu aizplūšana.
[4]               OV L 209, 6.8.2002., 22.–23. lpp.
[5]               OV L 189, 22.7.2010., 28. lpp.
[6]               OV L 111, 15.4.2014., 85. lpp.
[7]               OV C […], […], […]. lpp.
[8]               Eiropas Parlamenta 2012. gada .. nostāja un
Padomes 2012. gada .. lēmums.
[9]               OV L 209, 6.8.2002., 22.–23. lpp.
[10]             OV L 189, 22.7.2010., 28. lpp.
[11]             OV L 111, 15.4.2014., 85. lpp.
[12]             Eiropas Parlamenta un Padomes Regula (ES) Nr. 182/2011
(2011. gada 16. februāris), ar ko nosaka normas un
vispārīgus principus par dalībvalstu kontroles mehānismiem,
kuri attiecas uz Komisijas īstenošanas pilnvaru izmantošanu (OV L 55, 28.2.2011.,
13. lpp.).
[13]             Padomes Lēmums 2010/427/ES (2010. gada 26. jūlijs),
ar ko nosaka Eiropas Ārējās darbības dienesta
organizatorisko struktūru un darbību (OV L 201, 3.8.2010., 30.
lpp.).
[14]             Padomes Regula (EK, Euratom) Nr. 480/2009 (2009. gada
25. maijs), ar ko izveido Garantiju fondu ārējai darbībai
(OV L 145, 10.6.2009., 10. lpp.).
[15]             Eiropas Parlamenta un Padomes Regula (ES, Euratom)
Nr. 966/2012 (2012. gada 25. oktobris) par finanšu noteikumiem, ko
piemēro Savienības vispārējam budžetam, un par Padomes
Regulas (EK, Euratom) Nr. 1605/2002 atcelšanu (OV L 298, 26.10.2012., 1. lpp.).
[16]             Komisijas Deleģētā regula (ES)
Nr. 1268/2012 (2012. gada 29. oktobris) par Eiropas Parlamenta
un Padomes Regulas (ES, Euratom) Nr. 966/2012 par finanšu
noteikumiem, ko piemēro Savienības vispārējam budžetam,
piemērošanas noteikumiem (OV L 362, 31.12.2012., 1. lpp.).
[17]             Padomes Regula (EK, Euratom) Nr. 2988/95 (1995. gada 18. decembris)
par Eiropas Kopienu finanšu interešu aizsardzību (OV L 312, 23.12.1995., 1.
lpp.).
[18]             Padomes Regula (EK, Euratom) Nr. 2185/96 (1996. gada
11. novembris) par pārbaudēm un apskatēm uz vietas, ko
Komisija veic, lai aizsargātu Eiropas Kopienu finanšu intereses pret krāpšanu
un citām nelikumībām (OV L 292, 15.11.1996., 2. lpp.).
[19]             Eiropas Parlamenta un Padomes Regula (ES, Euratom)
Nr. 883/2013 (2013. gada 11. septembris) par izmeklēšanu, ko
veic Eiropas Birojs krāpšanas apkarošanai (OLAF), un ar ko
atceļ Eiropas Parlamenta un Padomes Regulu (EK) Nr. 1073/1999 un
Padomes Regulu (Euratom) Nr. 1074/1999 (OV L 248, 18.9.2013, 1. lpp.).
[20]             ABM: budžeta vadība pa darbības
jomām – ABB: budžeta līdzekļu sadale pa darbības
jomām.
[21]             Skaidrojumus par pārvaldības veidiem un atsauces
uz Finanšu regulu skatīt BudgWeb tīmekļa vietnē: http://www.cc.cec/budg/man/budgmanag/budgmanag_en.html
[22]             Dif. – diferencētās apropriācijas, nedif. –
nediferencētās apropriācijas.
[23]             EBTA — Eiropas Brīvās tirdzniecības
asociācija.
[24]             Kandidātvalstis un attiecīgā
gadījumā potenciālās kandidātvalstis no
Rietumbalkāniem.
[25]             Padomes Regula (EK, Euratom) Nr. 480/2009 (2009. gada 25.
maijs), ar ko izveido Garantiju fondu ārējai darbībai (OV L 145,
10.6.2009., 10. lpp.).
[26]             Kā aprakstīts 1.4.2. punktā
“Konkrētie mērķi..”
[27]             N gads ir gads, kurā
priekšlikumu/iniciatīvu sāk īstenot.
[28]             Tehniskais un/vai administratīvais atbalsts un ES
programmu un/vai darbību īstenošanas atbalsta izdevumi
(kādreizējās “BA” pozīcijas), netiešā
pētniecība, tiešā pētniecība.
[29]             CA – līgumdarbinieki, LA –
vietējie darbinieki, SNE – valstu norīkotie eksperti, INT
– pagaidu darbinieki (“Intérimaire”), JED – jaunākie eksperti
delegācijās (“Jeune Expert en Délégation”).
[30]             Ārštata darbiniekiem paredzēto maksimālo
summu finansē no darbības apropriācijām
(kādreizējām “BA” pozīcijām).